
Svetvinčenat, 21. srpnja 2026.
OBJAVA ZA MEDIJE
E-mail: info@tz-svetvincenat.hr
Objaviti po primitku

Trodnevni doživljaj koji ne smijete propustiti! 
Sprema se 14. Srednjovjekovni festival u Svetvinčentu!

U organizaciji Općine Svetvinčenat, Turističke zajednice Općine Svetvinčenat i Savičente d.o.o. ove godine obilježava se već 14. izdanje Srednjovjekovnog festivala u Svetvinčentu koje možete posjetiti od 31. srpnja do 2. kolovoza. Bogat program festivala najavljen je na današnjoj konferenciji za medije održanoj u kaštelu Morosini Grimani u Svetvinčentu. Medijima su se obratili načelnik Općine Svetvinčenat Dean Perković, direktor Turističke zajednice Općine Svetvinčenat Dean Pustijanac, Marina Benčić Matika, voditeljica za projekte u Općini Svetvinčenat, Ivana Galant, voditeljica za projekte u TZO Svetvinčenat, Matija Ljuba, voditelj za poslove upravljanja kaštelom, Savičenta d.o.o., te Veseljko Otočan, Srednjovjekovni tematski park Sanc. Michael.
Načelnik Dean Perković istaknuo je kako je „Iznimno zadovoljstvo što je Srednjovjekovni festival postao važan motiv dolaska u Istru te iz godine u godinu povećava svoj broj posjetitelja. Nastojimo svake godine nadgraditi program novim sadržajima te podizati kvalitetu, a dokaz tome je što festival dobitnik nagrade „Simply the best“ od strane Udruge hrvatskih putničkih agencija i Turističke burze PUT. Zahvaljujemo na podršci Hrvatskoj turističkoj zajednici, Turističkoj zajednici istarske županije, Istarskoj županiji, dugogodišnjim  sponzorima te svim udrugama koje sudjeluju na festivalu.“ - istaknuo je Dean Perković, načelnik Općine Svetvinčenat.
Nadalje direktor Turističke zajednice Općine Svetvinčenat Dean Pustijanac najavio je ovogodišnje novitete u programu festivala, od kojih je sudjelovanje talijanske udruge Corpo di Guardia di Gradara,  ponovo će nastupiti Toi Ahi Danza del fuoco sa još jačim vatrenim programom. Bogatiji program uličnih zabavljača, bogatiji sajam starih zanata i rukotvorina na Placi sa preko 50 izlagača, 

razne srednjovjekovne radionice te velika srednjovjekovna krčma u suradnji sa lokalnim ugostiteljem Sanvincent. „Ovaj festival nije samo turistička manifestacija, već i prilika da zajedno čuvamo i promoviramo našu baštinu, potičemo lokalne obrtnike i proizvođače te stvaramo autentičan doživljaj koji privlači posjetitelje iz Hrvatske i inozemstva.“ - izjavio je Pustijanac. 
Program festivala podijeljen je u tri tematska dana: obiteljski dan (petak), dan viteštva (subota) i dan legendi (nedjelja), a prilagođen je za sve generacije. Sve započinje u petak 31. srpnja  s početkom u 18:00h kada viteški tabori otvaraju svoja vrata, nakon čega slijedi streličarski show, veličanstveni sokolarski show te svečani mimohod kroz cijelo mjesto. Petak je rezerviran i za već tradicionalnu i najiščekivaniju aktivnost za one najmlađe: dječju bitku za obranu kaštela.  Subota, 1. kolovoza, zamišljena je kao Dan viteštva, a moći će se vidjeti viteške borbe, borilačke vještine, predstavljanje srednjovjekovne artiljerije i opsadnih sprava udruge. Jedna od glavnih točki večeri je i konjički turnir u izvedbi izvrsne slovačke udruge Hector, nakon kojeg će uslijediti i atraktivni fire show talijanske udruge Toi Ahi danza del fuoco. Posljednji dan, nedjelja 2.kolovoza, posvećen je legendama. Očekuje nas bogati program, a uz borbe vitezova, nastup zastavičara i konjički turnir, večer će kulminirati  sa odličnim vatrenim programom udruge „Flame Rain Theatre“ iz Austrije, a sve završava s prikazom legende o vještici Mare te „scenskim spaljivanjem“ kaštela - najavila je Marina Benčić Matika, voditeljica projekata u Općini Svetvinčenat.
Mnogobrojne srednjovjekovne igre biti će smještene na glavnom trgu, a prezentirati će ih Srednjovjekovni tematski park Sanc. Michael iz Raponji koji su ujedno i domaćini Festivala.
„Ovdje ćete moći kušati i napitke vještice Mare, isprobati streličarstvo i dobiti diplomu za vještičarenje“,   najavio je Veseljko Otočan vlasnik tematskog parka Sanc. Michael.
„U dvorištu kaštela Morosini-Grimani predahnite u srednjovjekovnoj krčmi, gdje možete kušati sakramensku biru, gastro spacijalitete te srednjovjekovne koktele“ najavio je Matija Ljuba, voditelj za poslove upravljanja kaštelom Morosini Grimani te pozvao posjetitelje u Kaštel.   
Udruge koje dolaze na festival su: Povijesna udruga Kaštel Svetvinčenat, Srednjovjekovni tematski park Sanc. Michael, Družba Vitezova Zlatnog kaleža,  Twin flame,  Vodorige,  Compagnia Leo et Aquila, Viteški red Sv. Nikole, Li Brutti, Ranch Marconi, Gruppo Sbandieratori del palio di Asti, Compagnia d'Arme Malleus, Corpo di Guardia di Gradara, Convivio Dei Giullari, Toi Ahi Danza del fuoco, Flame Rain Theatre, Hector Agentura, Kaukliar, Exheredis, Fekete Solyom, Sokolary Sv. Bavona, Holloenek Hungarica, Ventus Eurus Cohortis.
Osim istaknutih točaka festivala, svaki dan očekuje vas srednjovjekovni sajam, prezentacija srednjovjekovne kuhinje, zanatske radionice, freskoslikarstvo, streličarstvo, mačevanje, ulični zabavljači, srednjovjekovne igre i gastro ponuda. 

Foto natječaj
U sklopu festivala organiziran je i Foto natječaj za najbolje fotografije u tri kategorije i to: akcijska, noćna i portretna. Fotografije moraju biti snimljene tijekom trajanja festivala, a  prijavljuju se isključivo putem web stranice www.photo.svetvincenat.hr, u terminu od petka 31. srpnja 18,00 sati do najkasnije nedjelje 9. kolovoza 24,00 sata. Novčana nagrada za najbolju fotografiju po kategorijama iznositi će 100,00 eura. Za ocjenjivanje fotografija zadužena je stručna komisija, koju čine: Danijel Bartolić, Igor Zirojević i Roberta Frančula. Kriteriji za prijavu fotografija na natječaj možete pronaći na web stranici foto natječaja festivala www.photo.svetvincenat.hr, najavila je Ivana Galant, voditeljica projekata Turističke zajednice Općine Svetvinčenat.

U pretprodaji su „early bird“ ulaznice za festival koje možete pronaći na https://tz-svetvincenat.hr/medievalfestival/ . Ulaznice se po promotivnoj cijeni od  8 € za starije od 14 godina mogu kupiti do četvrtka 30. srpnja u 24:00h. Za djecu do visine 115 centimetara (visina mača) ulaz je slobodan, dok je za djecu višu od 115 centimetara i do 14 godina starosti cijena ulaznice 5 € (u pretprodaji i na dane festivala).  Cijeli program i ostale informacije možete pronaći na facebook stranici Srednjovjekovni festival Svetvinčenat, instagram profilu medievalfestival_svetvincenat ili na službenim internet stranicama Turističke zajednice Općine Svetvinčenat www.tz-svetvincenat.hr
Dođite i vi po svoj srednjovjekovni doživljaj. Vidimo se u Svetvinčentu od 31. srpnja do 2. kolovoza!

